प्रशांत किशोर की रणनीति के साथ 2021 के लिए बिगुल फूंकेंगी ममता बनर्जी, 21 जुलाई को होगी TMC की मेगा रैली  
तृणमूल कांग्रेस ने अपनी तैयारियों को धार देने की शुरुआत की
21 जुलाई को तृणमूल कांग्रेस का होगा वार्षिक समारोह 
राजनीतिक रणनीतिकार प्रशांत किशोर के पास अहम जिम्मेदारी
इससे पहले 2018 में शहीदी दिवस पर ममता बनर्जी ने लोकसभा चुनावों के लिए लक्ष्य बनाए थे. टीएमसी नेता सुब्राता बख्शी ने 21 जुलाई को होने वाली रैली पर कहा, 'किसी चैलेंज का सवाल ही नहीं है, इस साल होने वाली रैली बीते 26 सालों में हुई रैलियों में सबसे बड़ी होगी.' बंगाल में 294 विधानसभा सीटें हैं. 2014 में टीएमसी ने 211 सीटों पर जीत हासिल की थी. 
वहीं प्रशांत किशोर टीएमसी के नेताओं से लगातार मिल रहे हैं. हालांकि उनका विश्वास है कि विधानसभा चुनावों से पहले उनके पास काफी समय है. प्रशांत किशोर की नियुक्ति पर बीजेपी के प्रदेश उपाध्यक्ष जयप्रकाश मजूमदार का बयान सामने आया है. उन्होंने कहा, 'प्रशांत किशोर की नियुक्ति ममता बनर्जी की कमजोरी और अनिश्चितता का प्रतीक है. वह खतरा महसूस कर रही हैं. वह सोचती हैं कि उनके लिए आगामी विधानसभा चुनाव जीतना संभव नहीं है. लोकसभा चुनावों के नतीजों ने उन्हें झटका दिया है कि वह दोबारा चुनाव जीतकर वापस आ पाएंगी या नहीं.' 
कुछ लोगों का मानना है कि विधानसभा चुनावों में गंभीर खतरे से निपटने के लिए ममता बनर्जी 2021 से पहले चुनाव कर सकती हैं. इससे बीजेपी को ज्यादा समय नहीं मिल पाएगा. इसलिए, सभी की निगाहें रविवार को भेजे जाने वाले संकेतों पर हैं. ये तृणमूल कांग्रेस के लिए परीक्षण का समय है कि क्या पार्टी बहुत देर होने से पहले खुद को फिर से मजबूत कर सकती है?